- ભાજપની નીતિ, હિન્દુત્વની દુહાઇ - જો આ સ્થિતી રહી તો,ગુજરાત શાકાહાર રાજ્યની ઓળખ ગુમાવશે,અમદાવાદમાં ચિકન-ઇંડાનુ સૌથી વધુ વેચાણ - વર્ષ ૨૦૧૬-૧૭માં રાજ્યમાં ૧૭૯૪૦ લાખ ઇંડાનુ ઉત્પાદન,૩૦,૪૧,૦૦૦ ટન ચિકન વેચાયું અમદાવાદ, તા.30 જુલાઈ 2018, સોમવાર હિન્દુત્વની દુહાઇ દેનારાં ભાજપના શાસનમાં જ ગુજરાતીઓ માંસાહાર તરફ વળી રહ્યાં છે. વાયબ્રન્ટ ગુજરાતમાં ઇંડા-ચિકનનો વપરાશ વધી રહ્યો છે કેમકે,ખુદ રાજય સરકાર જ પોલટ્રી ઉદ્યોગને ભરપૂર પ્રોત્સાહન આપી રહી છે પરિણામે ઇંડાનુ ઉત્પાદન વધ્યુ છે.સાથે સાથે ચિકનનો વપરાશ પણ વધ્યો છે. શાકાહારી રાજ્ય તરીકેની છાપ ધરાવતા ગુજરાતમાં જ ઇંડા-ચિકન ખાનારાંઓની સંખ્યા વધી રહી છે. ભાજપના શાસનમાં માંસાહારનો જાણે છોછ જ રહ્યો નથી. એક તરફ,હિન્દુત્વની વાતો કરવાની ને,બીજી તરફ,માંસાહારને પ્રોત્સાહન આપવાનુ, ભાજપની આ બેધારી નીતિ રહી છે. પોલટ્રી ઉદ્યોગને પ્રોત્સાહન આપતા રોજ હજારો-લાખો મરઘાંઓની કતલ થઇ રહી છે. ખુદ પશુપાલન વિભાગનો રિપોર્ટ જ કહે છેકે, વર્ષ ૨૦૦૪-૦૫માં ઇંડાનુ ઉત્પાદન માત્ર ૫૦૩૧ લાખ નંગ હતુ તે વર્ષ ૨૦૧૬-૧૭માં વધીને ૧૭૯૪૦ લાખ નંગ પર પહોંચ્યુ છે. વર્ષ ૨૦૧૪-૧૫માં ઇંડાનુ ઉત્પાદન ૧૬૫૬૪ લાખ નંગ રહ્યુ હતું. આજે ગુજરાતમાં પ્રત્યેક વ્યક્તિ દીઠ સરેરાશ ૨૭ ઇંડા ઉપલબ્ધ છે. રાજ્યમાં સૌથી વધુ ઇંડાનુ વેચાણ અમદાવાદ શહેરમાં થાય છે. અમદાવાદમાં તો હવે કોઇ વિસ્તાર એવો નથી કે,જ્યાં ઇંડાની લારીઓ જોવા મળતી ન હોય. ગુજરાતમાં વર્ષેદહાડે અઢી કરોડ મરઘાની કતલ થાય છે તે જોતાં કહી શકાય કે,ચિકનનો ટેસ્ટ માણનારાંની સંખ્યા વધી રહી છે. રાજ્યમાં વર્ષ ૨૦૧૬-૧૭માં ૩૦,૪૧,૦૦૦ ટન મરઘાનુ માંસ વેચાયુ હતુ. આખાય વર્ષ દરમિયાન ભેંસ,મરઘાં,બકરાં,ભૂંડનુ કુલ મળીને ૩૩,૩૩,૦૦૦ ટન માંસ વેચાયુ હતું. માંસાહારીઓની વધતી સંખ્યાને પગલે હવે નોન વેજ રેસ્ટોરન્ટ,હોટલોની સંખ્યા પણ વધી રહી છે. અમદાવાદીઓ હવે ઓનલાઇન ઓર્ડર આપી વિવિધ નોનવેજ વાનગીઓનો ટેસ્ટ માણતા થયા છે. શહરના પશ્ચિમ વિસ્તારમાં ય ચિકનના સ્ટોલ ખૂલવા માંડયા છે. આ જ પ્રમાણ,અમદાવાદ શહેરમાં માછલીનુ પણ ધૂમ વેચાણ થઇ રહ્યુ છે. પશ્ચિમી સંસ્કૃતિની છાંટ લાગતા ખાસ કરીને યુવાઓને માંસાહારનો ચસકો લાગ્યો છે. ચુસ્ત શાકાહારીઓને એવી ચિંતા સતાવી રહી છેકે, જો આ જ પરિસ્થિતી યથાવત રહી તો,ગુજરાત શાહાહારી રાજ્ય તરીકેની ઓળખ ગુમાવશે તે દિવસો હવે દૂર નથી.